**Bergjunker** (*Saxifraga paniculata*) er en flerårig urt i sildrefamilien.

Levevis
-------

Bergjunker er en flerårig urt med tuevekst og med frøreproduksjon. Frøene spres trolig nokså passivt. Den har tuet vekst med mange små, stive bladrosetter. Blomstene er hvite og sitter i åpne, smale topper i enden av den forgrenete stengelen. Planten vokser på berghyller og i fjellsprekker, ofte på kalkholdig grunn.

Bergjunker har en amfiatlantisk utbredelse og deles i tre underarter. Subsp. *paniculata* vokser i fjellene i Sør- og Mellom-Europa, samt i Ryfylke i Norge, subsp. *cartilaginea* vokser i Kaukasus, mens subsp. *laestadii* finnes i Nord-Norge, Island, Grønland, Canada og nordlige USA.

I Norge er den sørlige underarten kjent fra ca. 24 lokaliteter i Hjelmeland og Suldal, mens den nordlige er kjent fra åtte steder i Saltdal og Fauske og ett sted i Nordreisa. Den er i tilbakegang, noe som kan skyldes klimatiske årsaker, som økt snødekke og høyere temperaturer.

Bergjunker er totalfredet i Norge.

Rødlistevurdering
-----------------

Generasjonstida er satt til 20 år, dvs. en vurderingsperiode på 60 år. Se artens underarter for informasjon om økologi og trusler. 

Bergjunker forekommer i tre vidt atskilte områder i skandinaviske (norske) fjell, én i Ryfylke i Hjelmeland og Suldal (ca. 24 lokaliteter i to adskilte grupper med ca. halvparten av forekomstene i hver), én i Salten i Saltdal og Fauske (ca. 8 lokaliteter i én gruppe), og en enkeltlokalitet i Nordreisa. Det er rimelig å anta at de fleste individer trolig finnes i små og relativt isolerte delpopulasjoner uten store muligheter for at delpopulasjoner rekoloniseres om de dør ut. Artens utbredelse vurderes derfor å være trolig kraftig fragmentert. For udokumenterte rapporter fra Stordal og Kåfjord, se de to underartene og Artskart. 

En molekylær undersøkelse støtter en oppdeling i en nordnorsk og en sørnorsk underart: nordlig bergjunker subsp. *laestadii* og sørlig bergjunker subsp. *paniculata*. Den nordlige underarten har tilknytning over Nord-Atlanteren til Island, Grønland og Øst-Canada. Den sørlige har tilknytning sørover til fjell i Mellom- og Sørøst-Europa. Arten har dermed høyst trolig hatt to helt ulike innvandringsveier til Norge, en fra vest til Nord-Norge, og en fra sør til Sørvestlandet. 

Bergjunker som art er utbredt i Kaukasus (en tredje underart), Sentral-Europa, Norge, Island, Grønland og Nord-Amerika. 

Bergjunker vurderes i 2021 som sårbar (VU) på grunn av et begrenset forekomstareal og en trolig kraftig fragmentert utbredelse i kombinasjon med pågående nedgang i forekomstareal, kvalitet og areal av artens habitat, antall delpopulasjoner og antall reproduksjonsdyktige individ. Dette er en nedgradering fra sterkt truet (EN) i forrige rødlistevurdering på grunn av tilpasning til regler.

Referanser
----------

1. 1 2  «Artsdatabankens artsopplysninger». Artsdatabanken. 16. februar 2022. Besøkt 16. februar 2022.
2. 1 2  Solstad H, Elven R, Arnesen G, Eidesen PB, Gaarder G, Hegre H, Høitomt T, Mjelde M og Pedersen O (24. november 2021). «Karplanter. Vurdering av bergjunker *Saxifraga paniculata* som EN→VU for Norge»Åpent tilgjengelig. *Norsk rødliste for arter 2021*. Artsdatabanken. Besøkt 29. mars 2023.
3. ↑  C. Grey-Wilson og M. Blamey; norsk utgave T. Faarlund og P. Sunding (1992). *Teknologisk Forlags store illustrerte flora for Norge og Nord-Europa*. Teknologisk Forlag. s. 172–173. ISBN 82-512-0355-4.
4. 1 2  «*Saxifraga paniculata*». Flora of North America. Besøkt 24. oktober 2015.
5. ↑  R. Elven m.fl. (red.) Bergjunker i *Annotated Checklist of the Panarctic Flora (PAF): Vascular plants*. Besøkt 30. april 2016.
6. ↑  «*Saxifraga paniculata*». Euro+Med Plantbase - the information resource for Euro-Mediterranean plant diversity. Besøkt 24. oktober 2015.

Eksterne lenker
---------------

* (en) *Bergjunker* i Encyclopedia of Life Rediger på Wikidata

* (en) *Bergjunker* i Global Biodiversity Information Facility Rediger på Wikidata

* (no) *Bergjunker* hos Artsdatabanken Rediger på Wikidata

* (sv) *Bergjunker* hos Dyntaxa Rediger på Wikidata

* (en) *Bergjunker* hos ITIS Rediger på Wikidata

* (en) *Bergjunker* hos NCBI Rediger på Wikidata

* (en) *Bergjunker* hos Panarctic Flora Rediger på Wikidata

* (en) *Bergjunker* hos The International Plant Names Index Rediger på Wikidata

* (en) *Bergjunker* hos Tropicos Rediger på Wikidata

* (en) *Kategori:Saxifraga paniculata* – bilder, video eller lyd på Wikimedia Commons Rediger på Wikidata

* (en) *Saxifraga paniculata* – galleri av bilder, video eller lyd på Wikimedia Commons Rediger på Wikidata

Bladrosetter

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |